**J.G.Tajovský: NÁŠ JEŽIŠKO**

**J:** Všetci starší pili hriato a hrali sa na orechy v karty, aby nezaspali, iba zrobená stará mať driemala pod pecou. Mne dali orechov, že mi vrecká nestačili, i hriateho, aby som – zaspal. A tak mi dva - tri razy dali odspať utiereň, že som ešte malý. Ale zase hrali sa a pili hriato, a ja som sa hneď po štedrej večeri začal obúvať do kapcov, potiť sa pod baranicou a keď naveľa stará mať zodvihla sa babušiť ma do plachtičky a viazala mi uzol na chrbte, prestupoval som a zlostiac ma, že ja „tam“ zaspím, uplakaným smiechom som sa škriepil a triaslo sa mi s hlasom i srdce. Belko, vidiac ma takého ani chlapca, ani dievča, mal tiež radosť i vyskakoval proti mne, keď som mu vravel, že je pes a preto so mnou na utiereň nemôže... Starého otca od stola a či skleničky naťahoval som za ruku, tisol mu baranicu, rukavice, aby sme už šli, aby ma dajak ešte nevrátili.

**Š:** „Už sa neboj, synku, keď si nezaspal. Zazvonia druhý raz, pôjdeme, aby nám nezasadli... A sviecu nedolámže...“

**J:** Starý otec si bol ešte „naľahko“ zapálil a šli sme. Noc bola čierna, ale sneh a svetlo z okien jej nedá, černie sa iba popod prístrešia drevených domov, na pňoch stromov po záhradách, v potoku a v jedľovom háji nad dedinou, ktorá sa ozýva tiahlym i skočným radostným spevom. Zblízka i ďaleka miesia sa v jedno vôňa škorice i klinčekov, spev, harmonika i „kozička“ na gajdách tlmeno bľačí, i kriky, smiech, výskot... „Starý otec, prečo bežia? „

**Š:** „Aby ich neoziabalo.“

**J:** „A Ježiška neoziaba?“

**Š:** „Má kapčeky i krpčeky.“

**J:** Ja mám iba kapce, myslím si. „A na hlavičke?“

**Š:** „Baranicu, ako ty.“

**J:** Chi – chi – chi, a pohladím teplú baranicu. „A pod sebou?“

**Š:** „Čože by mal? Kožuštek.“

**J:** „A mama jeho má kožuch?“

**Š:** „Už si sa to sto ráz vypýtal...“

**J:** Vtom sa mi niekto prišuchne, až ma trhne. „Pes je tu!“ žalujem na Belka. Kamaráta svojho, čo všade so mnou, zaprel som v priateľstve.

**Š:** „Ideš domov!“

**J:** „My ideme do kostola“ poučujem ho, i trocha zaostane.

**Š: „**Uvrzol ženám.“

**J:** A hoci ho ešte raz odháňame, obďaleč ide za nami i nájde ma potom v stolici, zjavne sa potešiac a chce mi oblizovať ruku.

**Š:** „Zvonia tretí raz.“

**J:** Národ beží. Kostol už odďaleka horí. Tabličky na oknách by mohol spočítať, keby okná neboli také veľké... Naťahujem ruku do svätenice a že hádam dnes priliali aj pre tých, čo len raz do roka chodia do kostola, nalialo sa mi i do rukáva. Toľko národa! A všade sviece horia.

**Š: „**Kde len nabrali toľko svietnikov, keď my nemáme iba dva!“

**J:** A ujček kostolník ešte zapaľuje nové a nové na oltároch a pod obrazmi. Hľadím pomedzi chrbty a hlavy sveta a hnevám sa na strýcov i ujčekov, že sú veľkí, ja malý. Šťastie, starý otec zodvihol hlavu znad spiatych rúk. „Ja nevidím, nevidím...“ plakal bych.

**Š:** „Tak si kľakni na lavicu.“

**J:** Miesim kolenami a hľadím. Belka sme popratali pod lavicu k nohám. Ľahol a stíchol. A len keď sa ja hniezdim, vstáva i on a ševelí chlpatým chvostom. Mrzko pozriem naň a keď nepodbá, starý otec akoby napľuje mu do očí a Belko líha, potom, keď ma kolená zbolia, sadnem a vozím sa mu nohami po chrbte, z čoho má radosť, že som sa mu priznal. Šum, šuchot, šepot, beseda. Niekomu v kúte i zle prišlo...

**Š: „**Štedrovečerné hriato má veľkú silu i na ducha i na žalúdok.“

**J:** Driapem sa ja, driape sa Belko ku mne, ale mu pľasnem po nose, vari, že ma mýli, preto, a zočím miništrantov – mládencov. Starý otec a všetci bijú sa v prsia. Bijem sa i ja, hľadiac na starého otca, ako dlho, koľko ráz... Zase organ, a v to nový štrkot, ani keby reťaz vliekol po kameni.

**Š:** „Betlehemci. Ticho!“

**J:** Plieškované palice štrkocú. I ja mám takú, lenže maličkú... Medzitým pán veľkomožný dekan niečo číta, potom zasa organ i spev. Sadám si na lavicu, starý otec mi vraví, aby som nespal.

**Š:** Ešte rok – dva a dostaneš sa pred oltár medzi žiakov.

**J:** Už zvoním na „malom“ potrebujem „stredný“, po roku, dvoch utiahnem i „veľký“. Všetko, čo dosiahnuť možno v detskej sláve.

**Š:** „Ty si študent! Tvoje miesto bude už pri pánu rechtorovi.“

**J:** A potom to všetko mizlo, mizlo a prišli nové deti a i keď mali, videlo sa mi, že nemali už našej radosti, lebo Ježiško už nemal čo ony: krpčekov, baranice, ani kožúška ... a tak som videl, že už niet ani radosti z radosti... Starý otec a jeho vrstovníci po jednom vstávajú z lavíc a konečne odstúpia navždy miesta svoje... Sú sviatky, sú utierne, ale niet už tej radosti, iba rozpomienky a v povedomých zúfanie a žiaľ. Akýsi inakší, nie náš Ježiš rodí sa a vstáva z mŕtvych rok po rok, ktorý má – čižmy s ostrohami, že ťažko ho poznať.

**Š:** Ale lož do času a pravda naveky!

**J:** Náš bude zase Ježiško, nám bude znieť pieseň: „Čas radosti, veselosti...“ Vyšibeme kupčíkov a miestami, ako v mojej duši, už i týchto Vianoc narodí sa nám Ježiš... Vstane starý dekan i rechtor. Zuza s veľkými očami doťapká sa, ako kedysi moja stará mať, v mäkkých kapcoch... „Vivat Jezu, vivat náš, pôjdeš s nami na salaš...“ Tak budem i ja, pod chórom, so starým otcom.

**Š:** Veru, zababušený v plachtičke a s Belkom pod nohami...